Chevrolet Lumina

Το Chevrolet Lumina (Σεβρολέτ Λούμινα) είναι ένα όνομα που χρησιμοποιήθηκε το χρονικό διάστημα 1989 - 2001 σε αρκετά αυτοκίνητα που κυκλοφόρησαν με το σήμα της αμερικανικής αυτοκινητοβιομηχανίας Chevrolet.

 Πρώτη γενιά 
Τον Ιανουάριο του 1989 στο Σαλόνι Αυτοκινήτου του Ντιτρόιτ (που άνοιξε επίσημα στις 11 Ιανουαρίου 1989), η Chevrolet εισήγαγε για πρώτη φορά το όνομα Lumina σε ένα μεγαλομεσαίο sedan, ένα coupé και ένα mini van. Ειδικότερα το σεντάν αντικατέστησε το Chevrolet Celebrity, το κουπέ αντικατέστησε το Chevrolet Monte Carlo και το mini van, γνωστό επίσημα ως Chevrolet Lumina APV, ήταν τόσο ένας διάδοχος για το Celebrity station wagon, όσο και ένα εντελώς νέο όχημα σε νέα κατηγορία. Η μαζική παραγωγή όλων αυτών των εκδοχών αμαξώματος, ξεκίνησε επίσης τον Ιανουάριο του 1989 και τελικώς έφτασαν στην αγορά λίγους μήνες μετά, για τη σεζόν (model year, έτος μοντέλου) του 1990.

Το αρχικό Chevrolet Lumina βασίστηκε στην πλατφόρμα «General Motors W-body», την οποία μοιράστηκε με τα συγγενικά Pontiac Grand Prix, Oldsmobile Cutlass Supreme (μεταγενέστερα Oldsmobile Intrigue), Buick Regal και Buick Century (μετά το 1996). Αν και το Lumina γνώρισε μεγάλη εμπορική απήχηση, ο μητρικός όμιλος της General Motors εισέπραξε αρνητικά σχόλια από τον Τύπο αυτοκινήτου ότι καθυστέρησε κατά πολύ να εισάγει αεροδυναμικό αντίπαλο του δημοφιλέστατου Ford Taurus, που είχε εισαχθεί ήδη από τη σεζόν του 1986. Μάλιστα κατά μία ιστορική ειρωνεία, το όνομα «Lumina» είχε εξεταστεί από τη Ford στο στάδιο εξέλιξης του Taurus πρώτης γενιάς ως μια πιθανή επιλογή για το νέο μοντέλο.

Η παραγωγή του Chevrolet Lumina πρώτης γενιάς έληξε τον Αύγουστο του 1994, με αποτέλεσμα να γίνει η συντομότερης διάρκειας γενιά των αυτοκινήτων της πλατφόρμας GM W-body.

 Δεύτερη γενιά 

Η έκδοση coupé του Lumina αντικαταστάθηκε από το Chevrolet Monte Carlo του 1995, ενώ η mini van (μίνι βαν) εκδοχή του Lumina αντικαταστάθηκε από το Chevrolet Venture του 1997. Το Lumina sedan δεύτερης γενιάς παρουσιάστηκε τον Ιανουάριο του 1994 στο Σαλόνι Αυτοκινήτου του Λος Άντζελες, μπήκε στη μαζική παραγωγή στις 7 Μαρτίου 1994 και κυκλοφόρησε στην αμερικανική αγορά στις 6 Ιουνίου 1994, για τη σεζόν (model year, έτος μοντέλου) του 1995. Ήταν το μοναδικό μοντέλο που συνέχισε να βασίζεται στην πλατφόρμα «General Motors W-body». Ωστόσο, οι εξωτερικές διαστάσεις του αυτοκινήτου είχαν αυξηθεί, ενώ και το σαλόνι του είχε εμφανώς εκσυγχρονιστεί.

Το Lumina σεντάν δεύτερης γενιάς αντικαταστάθηκε από το Chevrolet Impala 8ης γενιάς του 1999 στις ΗΠΑ και τον Καναδά, αν και η παραγωγή του Lumina sedan δεύτερης γενιάς έφτασε έως τον Απρίλιο του 2001. Ειδικότερα στο Μεξικό, αυτό το μοντέλο αντικαταστάθηκε από το Chevrolet Caprice.

 Αγωνιστικές συμμετοχές 
Επίσης, το Chevrolet Lumina πρώτης γενιάς λάμβανε μέρος και στους αγώνες NASCAR ήδη από το 1989, λίγο πριν κυκλοφορήσει στην αγορά.

 Παραπομπές 

 Εξωτερικοί σύνδεσμοι 


Lumina
Κατηγορία:Αμερικανικά αυτοκίνητα
Κατηγορία:Μεσαία αυτοκίνητα
Κατηγορία:Αυτοκίνητα ράλλυ